《鸡呜篇》
明代·袁华

素魄欲坠地，启明初上天。揽衣出门望，鸡鸣高树颠。

一声海色动，载啼朱斗旋。三唱车既牵，征途何渺绵。

喈喈复胶胶，去骑何联翩。车中者谁子，东吴美少年。

读书碧窗夜，起舞淡幽玄。岂效五陵侠，金距斗东阡。

行行向何许，言往钟山壖。金马云中耸，苍龙阙角悬。

鸡人起呼旦，待漏禁门前。矫首思君子，长哦风雨篇。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。